text: খুলনায় অর্ধ-বেলা হরতাল চলছে | জাগ্রত বাংলা
  01-Jul-2022 : 02:23:14
  খুলনায় অর্ধ-বেলা হরতাল চলছে
  খুলনা সংবাদদাতা: খুলনা জেলা বিএনপির সাংগঠনিক সম্পাদক সরদার আলাউদ্দিন মিঠু ও তার দেহরক্ষীকে হত্যার প্রতিবাদে ডাকা বিএনপির অর্ধ-বেলা হরতাল চলছে।
  শনিবার ভোর ৬টা থেকে দুপুর ১২টা পর্যন্ত খুলনা মহানগরসহ নয় উপজেলায় এ হরতাল কর্মসূচি চলবে। হরতালে সকাল থেকে নগরীর দোকানপাট বন্ধ রয়েছে। জেলা থেকে দূরপাল্লার বাস ছেড়ে যায়নি। অভ্যন্তরীণ রুটেও বাস চলাচল বন্ধ রয়েছে।
  তবে রিকশা ও অটোরিকশা চলতে দেখা গেছে। আর ট্রেন চলাচল স্বাভাবিক রয়েছে। সকাল ৬টার দিকে হরতালের সমর্থনে কেডিঘোষ রোড এলাকার মহানগর ও জেলা বিএনপির কার্যালয়ের সামনে থেকে বিক্ষোভ মিছিল বের করে নেতাকর্মীরা।
  পরে মিছিলটি পিটিআই মোড়ে গিয়ে শেষ হয়। মিছিল শেষে দলীয় কার্যালয়ে গিয়ে বিক্ষোভ সমাবেশ করেন নেতাকর্মীরা।সমাবেশে নগর বিএনপির সভাপতি নজরুল ইসলাম মঞ্জু জানান, সকাল থেকে তারা শান্তিপর্ণ হরতাল পালন করছেন।
  এ সময় তিনি আগামী ২৪ ঘণ্টার মধ্যে দেহরক্ষীসহ খুলনা জেলা বিএনপির সাংগঠনিক সম্পাদক সরদার আলাউদ্দিন মিঠুর হত্যাকারীদের গ্রেফতারের দাবি জানান। এর আগে শুক্রবার খুলনা প্রেসক্লাবে এক সংবাদ সম্মেলনে এ হরতাল কর্মসূচি ঘোষণা করা হয়।
  উল্লেখ্য, বৃহস্পতিবার রাত ১০টার দিকে নিজ বাসভবন সংলগ্ন ব্যবসায় প্রতিষ্ঠানে দেহরক্ষীসহ খুলনা জেলা বিএনপির সাংগঠনিক সম্পাদক ও ফুলতলা উপজেলার সাবেক চেয়ারম্যান সরদার আলাউদ্দিন মিঠুকে গুলি করে হত্যা করে দুর্বৃত্তরা।